google/wiki40b huggingface dataset:
Grünau

Historie

Mellom 1747 og 1753 anla Fredrik II av Preussen landsbyene Müggelheim, Friedrichshagen og Grünau. Området ble fra 1754 kalt Grüne Aue av innvandrerne fra Pfalz. Forsøkene på å dyrke vin slik de hadde kunnet i sine hjemtrakter mislyktes i Grünaus kjøligere klima. Innflytterne gikk derfor over til bomullsspinnerier og oppdrett av silkeorm. Sjuårskrigen satte imidlertid en stopper for enhver gunstig utvikling og i 1800 var folketallet nede i 59 personer. Etterhvert kom det båtbyggerier og vaskeribedrifter til stedet.
Theodor Fontane beskrev i Vandringer gjennom Mark Brandenburg det idylliske Grünau. Utviklingen av vannsporten på 1800-tallet førte til at området ble et populært utfluktssted og det ble bygget båthus og vertshus. Velstående borgere bygget villaer og sommerhus langs elven Dahme. I 1900 hadde Grünau 25 000 innbyggere. 
Grünau ble innlemmet i Stor-Berlin i 1920. Alexander Futran og andre som i 1920 forsvarte Weimarrepublikken under Kappkuppet, ble stilt for standrett i Köpenick av frikorpsene og deretter henrettet. En minnestein over ofrene for Kappkuppet er satt ned ved Grünau stasjon.
Waldfriedhof Grünau (Grünau skogsgravlund) ble anlagt i 1921 og har bl.a. gravplasser for falne i den første verdenskrigen.
Regattastrekningen i Grünau var arena for ro- og padlekonkurransene under sommer-OL 1936. Et vannsportmuseum er knyttet til rostadion i Regattastrasse 191.
I perioden for Tysklands deling fra 1945 til 1990 lå Grünau i Øst-Berlin.

Kjente personer med tilknytning til Grünau

Storadmiral og for en kort periode Reichspräsident Karl Dönitz ble født i Grünau. Forfatteren Stefan Heym bodde i Rabindranath-Tagore-Straße 9.
Chefookonvensjonen

Chefoo-konvensjonen (kinesisk: 烟台条约) var en traktat mellom Qing-Kina og Storbritannia som ble undertegnet av Thomas Wade og Li Hongzhang i Chefoo i den kinesiske provinsen Shandong den 21. august 1876. Den offisielle foranledning å løse «Margary-affæren», men de viktigere deler av traktaten hadde ingen direkte sammenheng med mordet på diplomaten Augustus Raymond Margary året før.
Det var britene som hadde overtaket og kineserne regnet senere traktaten som en av de ulikeverdige traktater som landet på den tiden ble presset til å inngå med utenlandske kolonimakter.

Traktatens innhold

Konvensjonen bestod av 16 punkter organisert i tre seksjoner. Første seksjon dreide seg om straffetiltak mot mennene som hadde drept Margary og erstatning til hans slekt. Annen seksjon handlet om den offisielle kontakten mellom det kinesiske og det britiske riket samt om britenes ekstraterritoriale rettigheter. Tredje seksjon handlet om handel. Den forbød at det ble ilagt lijin (likin) i traktathavnene og forbød også andre former for kinesisk beskatning av utenlandske varer. Den fikk også åpnet en rekke nye traktathavner.  
Blant dem var Anqing ved Yangtzeelven. Det skulle imidlertid ta to år før det første britisk-registrerte dampskipet stevnet opp floden ovenfor Hankou.
Et annet resultat av traktaten var at den offisielle delegasjon kineserne måtte sende til Storbritannia for å uttrykke sin nasjonale beklagelse, ble til en permanent diplomatisk misjon. Det var starten på den kinesiske utenrikstjenestes permanente stasjoner utenlands.

Ratifisering og ettermæle

Chefoo-konvensjonen ble ratifisert med det samme av kineserne, men ikke av britene før i juli 1885. Den betraktes i dag som en av de ulikeverdige traktater som på den tid ble påtvunget Kina. Den første ambassadøren ble Guo Songtao.
Mantissa Corporation

Sammendrag

Mantissa Corporation ble grunnlagt i juni 1980, og i februar påfølgende år lanserte selskapet sitt første produkt, et rapportsfordelingsystem som – ifølge Mantissa – var det forste sånn system tilgjengelig på markedet. Siden da, dette systemet har blitt oppdateret og utvidet til å omfatte beslektede produkter spesielt utformet til å fungere innenfor PC og Web omgivelser. Disse har historisk utgjort grunnlaget for selskapets produkt sortiment.
Himmelskönig, sei willkommen

Himmelskönig, sei willkommen (BWV 182) er en kirkekantate av Johann Sebastian Bach.

Opprinnelse

Da Bach ble konsertmester ved hoffet i Weimar var en av hans plikter å skrive en ny kantate i måneden. Kantaten Himmelskönig sei willkommen er med stor sannsynlighet den første av disse oppdragene for Weimar. Tekstens stil peker mot Salomon Franck; på denne tiden arbeidet han hovedsakelig for Weimar-hoffet, men noe entydig belegg for at han er tekstforfatter finnes ikke. Antakelig ble kantaten uroppført i Weimar Schlosskapelle palmesøndag 25. mars 1714.

Tematikk

I tråd bestemmelsene for palmesøndag er kantatens tema Jesu inntog i Jerusalem og begynnelsen på den stille uke. Den troende kristne oppfordres til å takke for Jesu offer med å vie sitt hjerte til Guds sønn og Jesu lidelse.

Særtrekk

Verket markerer begynnelsen på Bachs overgang fra det tradisjonelle kantatemønster basert på 1600-tallets koralkonsert til den moderne kantateformen hovedsakelig basert på italiensk innflytelse. Den knappe instrumenteringen med blokkfløyte og et lite ensemble er en arv fra den den gamle stilen, likeså resitativets underordnede rolle; i dette verket brukes resitativ kortvarig og bare en eneste gang i form av et bibelord. Trekk fra den nye stilen er den italiensk inspirerte ledende solofiolinen og den utpregede rollen de tre påfølgende kontemplative ariene i da capoform spiller. Bach var ennå ung, men lykkes på en imponerende måte å uttrykke tekstens mening – også enkeltord – ved hjelp av de forskjelligste musikalske virkemidler. Han brukte hovedsakelig musikalske affekt-formler som stammer fra italiensk opera. Et eksempel på dette er mollharmoniene som han bruker i sluttkoret på ordet «Leiden» (lidelse).
Et interessant trekk er at den første satsen (sonata) består av de (rytmisk endrede) første åtte tonene av koralen O Ewigkeit, du Donnerwort. Bach brukte denne koralen i flere andre verk, blant annet i kantatene BWV 20 og BWV 60, som begge bærer koralens tittel.
Visdommens hus

Visdommens hus (arabisk: ‏بيت الحكمة‎, Bayt al-Hikma) var et bibliotek og et akademi i Bagdad.

Historie

Visdommens hus ble grunnlagt av kalif Harun al-Rashid; i hans regjeringstid var interessen for gresk litteratur og vitenskap stor i det abbasidiske kalifat.
Harun al-Rashid var personlig interessert av poesi og vitenskap og under hans andre sønn, kalif Al-Mamun, kom Visdommens hus' glansdager. Velgjørere av læresetet var Bagdads kjøpmenn og mange militære.
Under Al-Mamuns ettertredere blomstret studiene ved læresetet og dets ry og innflytelse vokste. Den mutazilitiske skole innen islam dominerte hos kalifene, men dette tok slutt under kalif Al-Mutawakkils tid ved makten, årene 847-861. Han fulgte en striktere religiøs retning og anså gresk filosofi og annen vitenskap som Visdommens hus beskjeftiget seg med som uislamsk. Læresetets prominens forsvant deretter i rask takt likeom den vitenskapsiver som tidligere rådde i kalifatet.
Visdommens hus, likesom resten av byen, ble fullsteding ødelagt under den mongolske beleiringen av Bagdad i 1258 på ordre av Hülegü khan, og ingenting av læresetet er igjen i dag. Matematikeren og filosofen Nasir al-Din al-Tusi rakk imidlertid å berge over 400.000 tekster som han fikk med seg til Maraghaobservatoriet i Persia.

Forskning og utdannelse

Foruten et bibliotek var Visdommens hus også et sentrum for tidligmiddelaldersk vitenskap. Framfor alt gjorde man den greske antikkens vitenskap kjent, ved å oversette viktige bøker til arabisk. Antikk litteratur ble studert og oversatt også fra middelalderkinesisk, gammelpersisk, sanskrit og syrisk. Et forbilde var Gundishapurakademiet, som var et viktig læresete i senantikkens Persia. Visse bøker tilfalt kalifatet som krigsbytte, for eksempel skal den antikke greske astronomen Klaudios Ptolemaios' verk Almagest ha blitt overlevert av Det bysantinske rike som del av en fredsavtale.
En av de fremste oversetterne var den kristne legen Hunayn ibn Ishaq som personlig ble utnevnt av kalifen. Det var på det meste nitti personer som her arbeidet med oversettelsesarbeidet, for det meste fra gresk til arabisk. Man oversatte alt man kom over av antikkens litteratur av vitenskapelig og filosofisk art, blant annet Galen, Hippokrates, Platon, Aristoteles og Arkimedes. Under Hunayn ibn Ishaqs ledelse utviklet man en teknikk med konsepsjonell fremfor ordrett oversettelse. Også hans sønn Ishaq ibn Hunayn virket som oversetter her, sammen med blant andre matematikeren og astronomen Thabit ibn Qurra. En annen kjent person knyttet til Visdommens hus var al-Khwarizmi som i Vesten er mest kjent for algoritmer, algebra og trigonometri.
Læresetet spilte en større rolle i Bagdad enn som rent akademisk sentrum. Embetsmenn, ingeniører, arkitekter, leger og rådgivere ble utdannet der og ofte i flere enn i en disiplin.
The Substitutes

The substitutes er et undergrunnsband fra Stavanger. De ble etablert i 1990 og har flere plateutgivelser bak seg.
Gravand

Beskrivelse

Stor som en ærfugl, men med lengre hals og mer gåsefasong. Fint farget i markerte felter med hvitt, brunt og mørkegrønt. Nebbet rødt, og hannen med en stor rød knøl på nebbroten. Ellers er begge kjønn like hele året.  Den er 54-66 cm.

Hekking

Graver ofte en meterlang gang i jord eller sand inn til et reirkammer, men hekker også under store steinblokker, båtnaust eller tette einerbusker, i Sverige også i hule trær. Legger 10–12 egg. Den norske hekkebestanden er anslått til 2000–5000 par. Hekker i det nordvestlige Europa og deler av Sentral-Asia. I Norge langs kysten iberegnet nærliggende ferskvann nord til Finnmark.

Føde

Lever av planter, knopper, frø, snegler og andre bunndyr som den filtrerer ut av mudder i gruntvannsområder
Grønlands riksvåpen

Grønlands riksvåpen er en sølv isbjørn i blått skjold. Isbjørnen har en delvis sittende, men oppreist form og løfter venstre labb.
Den tidligste avbildning av et våpenskjold med isbjørn for Grønland finnes i en engelsk våpenrulle fra omkring 1470 der en isbjørn omgitt av tre fugler representerer Le Roy de Greneland. I 1666 opptrer isbjørnen for første gang i avbildningen av Danmarks riksvåpen, da en gående isbjørn ble tatt med i et sammensatt våpenskjold på en portugaløser utgitt av kong Frederik III. To år senere opptrer isbjørnen igjen på mynt, denne gang sittende på baken. Isbjørnen forekommer etter dette i enkelte kongelige segl og avbildninger av riksvåpenet, enkelte ganger som gående, andre ganger som sittende med den ene forlabben reist. I 1819 kom Grønlands isbjørn med i riksvåpenet slik det da ble standardisert og har siden vært et fast innslag i Danmarks store riksvåpen (kongevåpenet).
Versjonen av våpenet som benyttes som Grønlands riksvåpen er tegnet av kunstneren Jens Rosing og er benyttet siden 1. mai 1989. I de grønlandske selvstyremyndigheters versjon av våpenet løfter isbjørnen venstre forlabb, slik man i grønlandsk kultur anser at isbjørnen gjør. Isbjørnen i det store danske riksvåpen, løfter derimot høyre forlabb, slik heraldisk tradisjon tilsier.
Bror With

Oppvekst og familie

With var født og oppvokst i Vestre Aker, Oslo. 
Bror With var far til kunstneren Line With.

Utdannelse

Han fullførte grunnskolen på Frogner skole i 1920. Han studerte senere til ingeniør ved NTH, med avgangseksamen derfra i 1925.

2. verdenskrig

Under felttoget i Norge i 1940 deltok With i kampene i Nordmarka. With var løytnant i Vestoppland infanteriregiment nr. 6 og troppsjef for 2. tropp i 13. kompani, «Sørkedalen kompani» (Kp. 13/IR 6). Hans militære bakgrunn var som befal i Hærens  våpentekniske korps (HVK).
Fra høsten 1942 var With våpenansvarlig i Milorg under dekknavnet Granat-Larsen. Han stod blant annet for produksjon av 800 stykker Stenguns, og klarte med stor oppfinnsomhet å kamuflere denne produksjonen for okkupasjonsmakten. Han måtte flykte til Sverige mot slutten av 1944.

Oppfinnelser og forretninger

Hans kanskje best kjente oppfinnelse er  Rottefella-skibindingen, som han utviklet i 1927, og som etter seire i olympiaden i St. Moritz i 1928 raskt ble en standard for langrenn som skulle vare i minst 50 år.
Hans siste større oppfinnelse var Dromedillen, som er en jolle som kombinerer fordelene med et planende skrog og et fortrengerskrog. Navnet kom fra at konseptet var like vanskelig som å krysse en dromedar med en krokodille.
Han var også medeier i importselskapet With & Wessel, som importerte motoriserte kjøretøyer.
Highgate gravlund

Highgate gravlund (engelsk: Highgate Cemetery) er en gravlund i Highgate i nordre London, Storbritannia. Det er utpekt som kulturarv av klasse I i registeret for historiske hager og parker av særskilt historisk interesse. Gravlunden ble anlagt på begynnelsen av 1800-tallet etter en beslutning i parlamentet (som også ga ytterligere seks andre private gravlunder i Londons indre by). Den vestre siden av Highgate gravlund ble tatt i bruk i 1839. I 1854 kom i tillegg en østlig del (East Cemetery). På slutten av 1800-tallet ble den ansett som Londons vakreste gravplass. Den er delt i to deler, kalt øst og vest, og rundt regnet 170 000 mennesker er gravlagt i rundt 53 000 graver. Gravlunden er bemerkelsesverdig både for en del av de personer som er gravlagt her og for dens de facto status som naturreservat.
Den vestre eldre delen inneholder mange viktorianske monumenter. Gravlunden var i ferd med å forfalle og vestsiden ble stengt i 1975. En støtteforening – Friends of Highgate Cemetery – ble dannet og denne har i dag ansvar for stell og vedlikehold. Gjennom ideelt arbeid og sponsorfinansiering har alle større bygninger, gravsteiner og monumenter blitt restaurert. Denne delen, som i dag på mange steder nærmest er gjengrodd, kan nå for tiden bare besøkes i guidede selskap og den brukes ofte i skrekkfilmer som skal utspilles på gamle kirkegårder.
Den nyere, østre delen, kan besøkes helt fritt. Den mest berømte som ligger begravet her er Karl Marx. Hans grav har gjennom årene blitt vandalisert flere ganger, blant annet har rødmaling blitt helt over gravsteinen hans. Blant øvrige kjente personer som har sin siste hvile her kan nevnes forfatteren George Eliot og poeten Christina Rossetti.
Highgate gravlund er oppført på kulturarvlisten English Heritage.

Lokalisering

Gravlunden er lokalisert på begge sider av veien Swain's Lane i Highgate, N6, ved siden av Waterlow Park. Hovedporten er lokalisert rett nord for Oakshott Avenue. Det er en annen port som ikke er i bruk ved Chester Road. Gravlunden ligger distriktene Camden, Haringey og Islington. Den nærmeste transportforbindelsen er Archway undergrunnsstasjon.
Dorothy Lawrence

Bakgrunn

Dorothy ble sannsynligvis født utenfor ekteskap, og kom under vergemål til en representant for Den engelske kirke. Senere, i 1920-årene anklaget hun vergen for å ha voldtatt henne, men ble ikke trodd. Før utbruddet av første verdenskrig arbeidet hun som journalist og fikk noen artikler inn i The Times.

Krigsreporter

Etter krigsutbruddet ønsket hun å dra til fronten som krigsreporter, men fikk bare avslag fra avisene i London. Hun bestemte seg for å reise på egenhånd, kjøpte en sykkel for fem pund, syklet til kysten og kom seg over til Frankrike med en ferge. Den første byen hun kom til var Creil og deretter Senlis. «Bare latter omkring», skrev hun, «disse mennene drar i krigen som britene går i bokseringen». Hun snakket dårlig fransk, men i Paris fikk hun hjelp av to britiske menn til å komme seg videre til fronten. De ga henne en uniform og lærte henne å marsjere. Mennene bekymret seg ikke; hun ville så allikevel aldri nå fronten, mente de.   
Lawrence klippet håret og band brystene med bandasjer. Den lokale borgermester ga henne reisetillatelse til Béthune, som han riktignok ikke var klar over lå ved fronten. Lawrence kom først til Albert i Somme, dit krigen ennå ikke hadde kommet for fullt. Her fikk hun hjelp av Tommy Dunn som skjulte henne i en hytte, inntil hun endelig fikk adgang til et kompani som gravde tunneller til fiendens skyttergraver. Hun deltok i tunnelgravingen som sappør (engelsk: sapper), men fikk seg aldri til å tenne lunten til dynamitten som skulle sprenge skyttergravene og begrave fiendens soldater. Forholdene ble etterhvert vanskelige, med frosset vann, stadig kanonild og lite mat. Til slutt meldte hun seg for den militære ledelse. Lawrence fikk da påbud om å bli i Frankrike til etter slaget ved Loos, for at hun ikke skulle røpe militære hemmeligheter.

Senere år

Hjemme i England ble hennes fortelling fra fronten sensurert og forsvarsdepartementet forbød utgivelse. I 1919 flyttet hun til Canonbury, Islington. Samme år utga hun sin bok Sapper Dorothy Lawrence, The Only English Woman Soldier. Boken ble vel mottatt i England, Australia og USA. Et års tid senere var imidlertid interessen for krigshistorier borte hos publikum. Boken ble ingen økonomisk suksess for Lawrence.
Fremme i 1925 befant hun seg uten familie og venner, og med dårlige inntekter. Hun kom etterhvert til behandling på institusjon, først på London County Mental Hospital og deretter Colney Hatch Lunatic Asylum, Friern, der hun bodde til sin død i 1964. Hun ble begravet i New Southgate Cemetery, men graven kan ikke lengre lokaliseres.
I 2003 fant Richard Bennet, et barnebarn av en av soldatene som hadde hjulpet Dorothy Lawrence i Frankrike, en opplysning om henne i Royal Engineers Museum i Chatham. Siden da har historikere arbeidet med å finne ytterligere materiale knyttet til henne.
Christoffer Stixrud

Studier og liv

Stixrud ble født i Kristiania. Han var sønn av Teodor S. og Mathea Enerholm. Gift med Olaug Longva. Han studerte ved Statens kunstakademi mellom 1923 og 1927 under Christian Krohg, Halfdan Strøm og Jean Heiberg, og ved Statens håndverks- og kunstindustriskole 1924 - 25, 1930 - 31. Stixrud var hovedsakelig by- og folkelivsskildrer. Han hentet sine motiver fra Oslos og Paris' gater der menneskene utgjør en viktig faktor i miljøet. Han var ikke opptatt av å formidle det samfunnskritiske aspekt, men malte flyktige øyeblikksituasjoner av hverdagsmennesker i forskjellige aktiviteter. Å gjengi menneskene på kino, sirkus o.l. gav ham mulighet til å framstille kunstig belysning og dens virkning på motivene. Stixruds tidligste produksjon var preget av et raskt, impresjonistisk strøk og en behersket fargeskala, ofte med grått som grunntone og med noen få, spenningsbærende fargeflekker. I slutten av 50- begynnelsen av 60-årene fikk penselstrøk og farge større betydning. Strøket ble bredt og pastost, og fargen drevet opp i intensitet. Ada (1963, NG) er et vellykket eksempel på dette.
John Stones

Landslaget

Han debuterte for det engelske U21-landslaget den 13. august 2013 mot Skottland, en kamp England vant 6–0. Den 12. mai 2014 ble han satt opp på Englands stanby-liste til fotball-VM 2014 i Brasil. Meningen var at han skulle erstatte Phil Jones hvis han ikke ble kvitt skulderskaden før VM. Han debuterte for det engelske landslaget den 30. mai 2014 mot Peru, en kamp de vant 3-0.
Han ble tatt ut i Englands EM-tropp til EM i Frankrike 2016.
Han ble tatt ut i Englands tropp til VM i fotball 2018 i Russland.
25. juni 2018 scoret han sine to første landslagsmål for England mot Panama.
Catherine Ashton

Politisk karriere

Ashton ble adlet til Baroness Ashton of Upholland i 1999. Hun er medlem av Labour Party og har tjenestegjort som parlamentarisk understatssekretær (Parliamentary Under-Secretary of State) i utdannelsesdepartementet fra 2001 og i justisdepartementet 2004-2007. Hun ble i 2006 medlem i Privy Council, er medlem av House of Lords og var 2007-2008 Leader of the House of Lords og Lord President of the Council og inngikk dermed i Gordon Browns regjering. Hun etterfulgte Peter Mandelson som kommisjonær i samband med hans utnevnelse til næringsminister i Browns regjering.

Utmerkelser

Ashton ble i nyttårslisten for 2015 utnevnt til storkorsdame (GCMG) av Sankt Mikaels og Sankt Georgs orden for sin innsats for den felles europeiske utenriks- og sikkerhetspolitikk.
Peace Canyon-demningen

Peace Canyon-demningen er et vannkraftverk fra 1980 i elven Peace River i provinsen Britisk Columbia, Canada. Den ligger 23 km nedstrøms fra W. A. C. Bennett-demningen, og 6 km oppstrøms fra byen Hudson's Hope. Installert vannkrafteffekt i anlegget er 800 MW, fordelt på fire turbiner. Demningen er 61 meter høy og 325 meter lang, og er en gravitasjonsdam i betong. På høyre bredd fortsetter en 21 meter høy og 200 meter lang jordfyllingsdam. 
Demningen demmer opp Dinosaur Lake, som strekker seg helt opp til W. A. C. Bennett-demningen 23 km lengre oppe i elva. Reservoaret er relativt lite i areal og volum.
Brynäs IF FK

Brynäs IF FK er en fotballklubb, grunnlagt i 1912 og som holder til i Gävle i Sverige. Klubben ble svensk mester i fotball for herrer i 1925.
Stridsvogner under første verdenskrig

Stridsvogner kom først i bruk under første verdenskrig.
Winston Churchill hadde sett Rolls-Royce panserbiler i bruk i 1914, og hadde hørt om planer om å lage et beltegående kampkjøretøy. Han var på den tiden marineminister, og nedsatte Landskipskomitéen for å utvikle dette nye våpenet. Selv om stridsvogner opprinnelig ble kalt landskip av komitéen, ble det hetende tank på engelsk, etter en avledningsmanøver for å skjule hva som egentlig ble utviklet. Britiske aviser ble nemlig nysgjerrig på den store mengde jern og stål som ble fraktet til spesifikke fabrikker. På spørsmål om hva det gjaldt, fikk de til svar fra myndighetene at det dreide seg om bygging av «water tanks».
Den første stridsvognen var i operativ tjeneste da kaptein H. W. Mortimore fra Royal Navy ledet en Mark I i kamp ved Delville Wood under slaget ved Somme i 1916. I Frankrike utviklet de Schneider CA1 ut fra Holt beltegående traktorer, og de brukte dem første gang 16. april 1917. Den første bruken av stridsvogner i større sammenheng var ved slaget ved Cambrai, 20. november 1917.
Stridsvognen var med på å gjøre skyttergravskrigen umoderne, og tusener av stridsvogner i bruk av britiske og franske styrker var med å bidra til allierte seire. I begynnelsen var det blandede resultater ved bruk av stridsvogner, da de var svært upålitelige. Tyske styrker brukte stort sett et lite utvalg av erobrede styrker, da de bare produserte tyve av sitt eget design A7V.
Langia

Utseende

Store til meget store (vingespenn 100-156 millimeter), langvingede, gråbrune svermere. Forvingen har litt ujevn ytterkant og en mørkere stripe langs denne. Thorax er svart på sidene. Når den hviler , er bakkroppsspissen bøyd oppover. Larven er grønn med små hvite prikker, som utvokst med en bred, purpuraktig ryggstripe. Puppen er kort og tønneformet.

Levevis

Larven utvikler seg på busker og trær i rosefamilien. De voksne sommerfuglene kan gi fra seg hvesende lyder om de blir forstyrret, på samme måte som dødningehodesvermerne (slekten Acherontia).

Utbredelse

Langia zenzeroides lever fra India til Japan, mens L. tropicus bare er kjent fra Australia.
Dassault Falcon 20

Norge

Dassault Falcon 20 brukes i det norske Luftforsvaret hvor betegnelsen på flyene er DA-20. Luftforsvaret tok i bruk sitt første eksemplar i 1976.
Disse flyene disponeres av 717 skvadron som er lokalisert på Gardermoen flystasjon. Bruksområdet i Luftforsvaret er elektronisk krigføring, kalibrering av navigasjons- og innflygningshjelpemidler, og persontransport. Serienumre på de norske flyene er 041, 053 og 125.
Det hvite DA-20-flyet (produsert i 1967, med serienummer 125) er mest kjent for VIP-transport, men slike oppdrag var i mindretall. Hovedjobben for flyet var å kalibrere militære navigasjons- og innflygningshjelpemidler og radarsystemer. Flyet ble tatt ut av tjeneste i slutten av 2017, mens de to andre flyene (produsert i 1966), som brukes til elektronisk krigføring, vil bli tatt ut av tjeneste når P-8 Poseidon kommer i bruk i 2022.
Raudøya landskapsvernområde

Raudøya landskapsvernområde er et landskapsvernområde med plantelivsfredning som ligger i Ørsta kommune i Møre og Romsdal. Området ble opprettet i 2000 og er på 0,371 km². Landskapsvernområdet er opprettet for å verne kultur- og naturlandskap med kristtorn. Området har en stor og vital forekomst av kristtorn.
Raudøya naturreservat ligger på samme øya.